Document ID: 32005D0514

KOMISIJOS SPRENDIMAS
2005 m. liepos 13 d.
iš dalies keičiantis Sprendimą Nr. 96/609/EB, nustatantį konkrečius Dramblio Kaulo Kranto kilmės žuvininkystės ir akvakultūros produktų importo reikalavimus, dėl kompetentingos institucijos paskyrimo ir sanitarinio pažymėjimo pavyzdžio
(pranešta dokumentu Nr. C(2005) 2584)
(Tekstas svarbus EEE)
(2005/514/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką (1), ypač į jos 11 straipsnio 1 dalį,
kadangi:
(1)
Komisijos sprendimu 96/609/EB (2) Ministère de l’Agriculture et des Ressources Animales - Direction Générale des Ressources Animales (MARA-DGRA) paskiriama kompetentinga Dramblio Kaulo Kranto institucija, kuri tikrina ir patvirtina, kad žuvininkystės ir akvakultūros produktai atitinka Direktyvą 91/493/EEB.
(2)
Restruktūrizavus Dramblio Kaulo Kranto administraciją, kompetentingos institucijos pavadinimas buvo pakeistas į Ministère de la Production Animale et des Ressources Halieutiques - Direction des Services Vétérinaires et de la Qualité (MIPARH-DSVQ).
(3)
Ši naujoji institucija gali veiksmingai tikrinti galiojančių taisyklių taikymą.
(4)
MIPARH-DSVQ pateikė oficialų patvirtinimą dėl žuvininkystės ir akvakultūros produktų atitikimo sanitarinės kontrolės ir priežiūros standartams, kaip nustatyta Direktyvoje 91/493/EEB, ir dėl toje direktyvoje išdėstytiems reikalavimams lygiaverčių higienos reikalavimų taikymo.
(5)
Todėl reikėtų atitinkamai iš dalies pakeisti Sprendimą 96/609/EB.
(6)
Tikslinga šį sprendimą pradėti taikyti po 45 dienų nuo jo paskelbimo Europos Sąjungos oficialiajame leidinyje, numatant būtiną pereinamąjį laikotarpį.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 96/609/EB iš dalies keičiamas taip:
1)
1 straipsnis pakeičiamas tokiu straipsniu:
„1 straipsnis
Ministère de la Production Animale et des Ressources Halieutiques - Direction des Services Vétérinaires et de la Qualité (MIPARH-DSVQ) yra kompetentinga Dramblio Kaulo Kranto institucija, paskiriama tikrinti ir patvirtinti žuvininkystės ir akvakultūros produktų atitikimą Direktyvos 91/493/EEB reikalavimams.“.
2)
2 straipsnis pakeičiamas tokiu straipsniu:
„2 straipsnis
Iš Dramblio Kaulo Kranto importuojami žuvininkystės ir akvakultūros produktai turi atitikti šiuos reikalavimus:
1)
prie kiekvienos siuntos pridedamas sanitarinio pažymėjimo originalas, kuriame pagal šio sprendimo A priedo pavyzdį turi būti įrašytas numeris, ir kuris turi būti tinkamai užpildytas, pasirašytas ir surašytas viename lape;
2)
produktai turi būti pagaminti šio sprendimo B priede nurodytose patvirtintose įmonėse, žuvų perdirbimo laivuose, šaldymo sandėliuose arba registruotuose laivuose šaldikliuose;
3)
išskyrus nesupakuotus sušaldytus žuvininkystės produktus, skirtus konservuotiems maisto produktams gaminti, ant visų pakuočių neištrinamomis raidėmis turi būti užrašytas žodis „THE IVORY COAST“ ir kilmės įmonės, žuvų perdirbimo laivo, šaldymo sandėlio ar laivo šaldiklio patvirtinimo arba registracijos numeris.“.
3)
3 straipsnio 2 punktas pakeičiamas taip:
„2. Pažymėjimuose nurodomas MIPARH-DSVQ atstovo vardas, pavardė, pareigos; pažymėjimą atstovas pasirašo ir uždeda institucijos oficialų antspaudą, įspaustą kitos spalvos rašalu nei įrašų spalva.“.
4)
A priedas pakeičiamas šio sprendimo priedo tekstu.
2 straipsnis
Šis sprendimas įsigalioja nuo 2005 m. rugsėjo 2 d.
3 straipsnis
Šis sprendimas yra skirtas valstybėms narėms.
Priimta Briuselyje, 2005 m. liepos 13 d.

Labels: 10
3
18
6